Broj: 711-I-607-M-32/19-02-18

Zagreb, 1. ožujak 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ljubice Lukačić, zastupnice u Hrvatskom saboru,** za davanjem mišljenja Povjerenstva**,** na 40. sjednici, održanoj dana 1. ožujka 2019., daje sljedeće:

**MIŠLJENJE**

1. **Na temelju članka 14. stavka 5. ZSSI-a, dužnosnica Ljubica Lukačić, može obnašati dužnost zastupnice u Hrvatskom saboru i funkciju** **predsjednice sportskog kluba osoba sa invaliditetom, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Za tumačenje predstavlja li istovremeno obnašanje dužnosti zastupnice u Hrvatskom saboru i obavljanja funkcije predsjednice sportskog kluba za osobe s invaliditetom povredu članka 27. stavka 3. podstavka 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.) nadležan je Središnji državni ured za šport.**

Obrazloženje

 Zahtjev za davanjem mišljenja Povjerenstva podnijela je Ljubica Lukačić, zastupnica u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-875-M-32/19-01-4, dana 19. veljače 2019. povodom kojeg se vodi predmet broj M-32/19.

Dužnosnica moli mišljenje Povjerenstva može li kao zastupnica u Hrvatskom saboru obavljati funkciju predsjednice sportskog kluba za osobe sa invaliditetom te može li primati naknadu za obavljanje te funkcije.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da je Ljubica Lukačić dana 19. listopada 2016. stupila na dužnost zastupnice u Hrvatskom saboru. Stoga je Ljubica Lukačić povodom obnašanja navedene dužnosti, obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Člankom 53. stavkom 1. Zakona o sportu („Narodne novine“, broj 71/06, 150/08, 124/10, 86/12, 94/13, 85/15, 19/16- ispravak) propisano je da radi provođenja sportskih natjecanja i sportsko rekreativnih aktivnosti osoba s invaliditetom, osobe s invaliditetom mogu osnivati svoje sportske udruge i sportska društva. Odredbe Zakona o sportu ne sadrže posebne odredbe o tijelima sportskih klubova osoba s invaliditetom.

Iz zahtjeva dužnosnice proizlazi da je predmetni rukometni klub za osobe s invaliditetom u osnivanju odnosno da nije još registriran, s obzirom da dužnosnica nije dala podatke o konkretnom klubu. S obzirom da sportska društva imaju tijela kao i ostala trgovačka društva, pa njima upravlja uprava odnosno direktor, a ne predsjednik kluba, ovo zaključuje da se predmetni zahtjev za mišljenjem odnosi na situaciju da bi se predmetni klub registrirao kao sportska udruga.

Sukladno odredbama članka 16. Zakona o udrugama („Narodne novine“ broj 74/14.), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Povjerenstvo može zaključiti prema dosadašnjoj praksi davanja mišljenja dužnosnicima vezano za obavljanje funkcije predsjednika sportskih udruga da je statutima takvih udruga redovito određeno da su tijela sportske udruge odnosno kluba skupština, izvršni odbor, predsjednik, a često i nadzorni odbor. Skupština kluba je najviše tijelo upravljanja sportskim klubom, koja redovito, pored ostalog, vodi poslovanje kluba, usvaja statut kluba i donosi opće akte, bira i razrješava predsjednika i članove izvršnog odbora i drugo. Nadalje, predsjednik izvršnog odbora je redovito po funkciji i predsjednik kluba, koji zastupa klub, saziva i predsjeda sjednicama skupštine i izvršnog odbora kluba te vodi poslovanje kluba prema uputama skupštine i izvršnog odbora.

Slijedom navedenog, skupština sportskog kluba osoba s invaliditetom, organiziranog kao sportska udruga je upravno tijelo takve udruge u smislu članka 14. stavka 5. ZSSI-a, a predsjednik takvog kluba, koji predsjeda skupštinom smatra se članom toga upravnog tijela.

Slijedom navedenoga, Povjerenstvo zaključuje da, sukladno članku 14. stavku 5. ZSSI-a, dužnosnica Ljubica Lukačić može obnašati dužnost zastupnice u Hrvatskom saboru i funkciju predsjednika sportskog kluba za osobe s invaliditetom, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

Međutim, Povjerenstvo ukazuje dužnosnici da je člankom 27. stavkom 3. podstavkom 1. Zakona o sportu propisano da članovi tijela sportskog kluba-udruge za natjecanje, osobe ovlaštene za zastupanje te osobe ovlaštene za vođenje poslova po odluci ovlaštenog tijela ili na temelju općih akta sportskog kluba-udruge za natjecanje ne mogu biti osobe koje ne mogu biti članovi uprave odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Prema tome, navedene odredbe Zakona o sportu svojom stipulacijom upućuju na ranije citirani članak 14. stavak 1. ZSSI-a iz čega proizlazi da navedene funkcije u tijelima sportskih udruga ne mogu obavljati svi dužnosnici u smislu članka 3. stavka 1. i 2. ZSSI-a.

Kako je navedeno, odredbe Zakona o sportu ne sadrže posebne odredbe o tijelima sportskih klubova osoba s invaliditetom, a shodno niti odredbe o ograničenjima za članstvo u tijelima takvih sportskih klubova, pa se može pretpostaviti da se odredbe citiranog članka 27. stavka 3. podstavka 1. Zakona o sportu odnose i na članove tijela sportskog kluba-udruge osoba s invaliditetom.

No, kako Povjerenstvo nije nadležno aktima iz svoje nadležnosti utvrđivati eventualne povrede Zakona o sportu, upućuje se dužnosnica da o okolnostima iz predmetnog zahtjeva podnesenog Povjerenstvu zatraži mjerodavno mišljenje od Središnjeg državnog ureda za šport, kao tijela nadležnog za tumačenje Zakona o sportu.

Slijedom navedenog Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Ljubica Lukačić, elektroničkom dostavom
2. Objava na internetskoj stranici Povjerenstva
3. Pismohrana